Raaisel oor gesteelde ambulansFoto word met vergunning van Jacobus Myburgh, Krugersdorp Nuus, geplaas. Die polisie en eienaar van ŉ privaat ambulansdiens probeer nog steeds bepaal wie ŉ ambulans sou steel, berig Krugersdorp Nuus. Jacobus Myburgh van Krugersdorp Nuus berig die ambulans, wat Roodepoort, Honeydew, Randburg en Krugersdorp bedien het, is op 23 Maart van die ambulansdiens se perseel gesteel. Eric Nicholls, eienaar van Vitalmed, het aan Krugerdorp Nuus gesê die waarde van die ambulans beloop meer as R800 000. “Die ambulans het by ons perseel parkeer gestaan. Ons het ŉ oproep ontvang van ŉ voertuigongeluk op die hoek van Blueberryrylaan en Hendrik Potgieterweg en is dadelik na die toneel,” het Nicholls verduidelik. Die beseerdes is egter reeds deur ander mediese dienste behandel en hulle het na die perseel teruggekeer. “Ons het omstreeks 18:30 teruggekeer, en ontdek ons is beroof. Die hek is oopgebreek, daar is met die slotte gepeuter en die ambulans was skoonveld.” Volgens Nicholls is niks anders gesteel nie. Die ambulans het ŉ opsporingstelsel en is verseker. Karen Jacobs, woordvoerder vir die Honeydew-polisiestasie, het aan Krugersdorp Nuus bevestig ŉ saak van diefstal is oopgemaak. Enigiemand met meer inligting word versoek om Nicholls by 083 488 9989 te skakel. Klik hier om meer te lees.